CELEX: 32021D0487
Language: bg
Date: 2021-03-22 00:00:00
Title: Решение (ОВППС) 2021/487 на Съвета от 22 март 2021 година за изменение и удължаване на срока на действие на Решение (ОВППС) 2018/653 за създаване на складова база за граждански мисии за управление на кризи

23.3.2021   
               
               
                  BG
               
               
                  Официален вестник на Европейския съюз
               
               
                  L 100/13
               
            
         РЕШЕНИЕ (ОВППС) 2021/487 НА СЪВЕТА
         от 22 март 2021 година
         за изменение и удължаване на срока на действие на Решение (ОВППС) 2018/653 за създаване на складова база за граждански мисии за управление на кризи
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз и по-специално член 28, параграф 1, член 42, параграф 4 и член 43, параграф 2 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     За целите на гражданските операции за управление на кризи следва да бъдат удовлетворени нуждите от бързо разполагане и оперативните изисквания.
                  
               
                     (2)
                  
                  
                     На 26 април 2018 г. Съветът прие Решение (ОВППС) 2018/653 за създаване на складова база за граждански мисии за управление на кризи (1).
                  
               
                     (3)
                  
                  
                     Член 6 от Решение (ОВППС) 2018/653 предвижда преглед с цел оценка на референтната сума, посочена в член 4, параграф 1 от същото решение, по отношение на сумата, необходима за посрещане на исканията от гражданските мисии по линия на общата политика за сигурност и отбрана, и за да се вземат предвид променящите се нужди на такива мисии, на други оперативни действия на Съюза и на специалния представител на Европейския съюз. Такава оценка беше направена от върховния представител на Съюза по въпросите на външните работи и политиката на сигурност (наричан по-нататък „върховният представител“) и Европейската комисия. Резултатът от посочения преглед, както е обсъден и съгласуван в рамките на съответните подготвителни органи на Съвета през декември 2019 г. и януари 2020 г., беше, че не е необходимо да се преразглежда референтната сума.
                  
               
                     (4)
                  
                  
                     В съответствие с член 7 от Решение (ОВППС) 2018/653, в който се предвижда възможността Съветът да вземе решение за удължаване на срока на действие на посоченото решение, върховният представител и Комисията препоръчаха в своя шестмесечен доклад до Съвета срокът на Решение (ОВППС) 2018/653 да бъде удължен с 18 месеца, включително с шестмесечен срок за административното и финансовото закриване на складовата база, установена с посоченото решение.
                  
               
                     (5)
                  
                  
                     Върховният представител и Комисията трябва да извършат необходимата подготвителна работа по бъдещите договорености за складовата база и да представят на Съвета тяхната първоначална препоръка не по-късно от юни 2021 г.,
                  
               ПРИЕ НАСТОЯЩОТО РЕШЕНИЕ:
         
            Член 1
            Решение (ОВППС) 2018/653 се изменя, както следва:
            
                        1)
                     
                     
                        В член 3 се вмъкват следните параграфи:
                        
                           „5.   Шведската агенция за гражданска защита осигурява пълната оперативна способност на склада до изтичането на срока на действие на настоящото решение. Във връзка с това Шведската агенция за гражданска защита, командващият гражданските операции и компетентните служби на Комисията постигат съгласие по подробни договорености.
                        
                        
                           6.   В съответствие с указанията на командващия гражданските операции и компетентните служби на Комисията операторът на складовата база осигурява плавен преход и предаване съгласно бъдещите договорености за складовата база.“;
                        
                     
                  
                        2)
                     
                     
                        В член 4 параграф 1 се заменя със следното:
                        
                           „1.   Референтната сума за изпълнението на настоящото решение за периода от 54 месеца след датата на сключване на споразумението, посочено в параграф 3, е 46 197 384,22 EUR.“;
                        
                     
                  
                        3)
                     
                     
                        Член 7 се заменя със следното:
                        
                           „Член 7
                           Влизане в сила и срок на действие
                           Настоящото решение влиза в сила в деня на приемането му. Срокът му на действие изтича 54 месеца след датата на сключване на споразумението, посочено в член 4, параграф 3.“
                        
                     
                  
         
            Член 2
            Настоящото решение влиза в сила в деня на приемането му.
         
         
            Съставено в Брюксел на 22 март 2021 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  ОВ L 108, 27.4.2018 г., стр. 22.